Ila skole (Oslo)

Ila skole er en barneskole i Fougstads gate på Ila i bydel St. Hanshaugen i Oslo. 

Fra 2013 flyttet skolens ungdomstrinn midlertidig til Nordpolen skole, og så fra høsten 2015 flyttet ungdomstrinnet ved Ila skole til nye Fagerborg skole. Deretter ble Ila skole en ren barneskole med trinn fra 1. til 7.

Ila skole ligger i det forholdsvis bratte terrenget ned fra St. Hanshaugen og med sine tårn er den et landemerke, synlig fra de østlige delene av indre by.

Historie 
Skolen sto ferdig i 1916. Arkitekt var Stadsarkitekten ved Bredo Berntsen, stilen er nordisk nybarokk. Bygningen har tre fløyer og fem etasjer, underetasje, kjeller og loft. Trapperommene i hjørnene mellom fløyene er markert med store, runde tårn med høye tårnhjelmer og spir. Taket er brutt (Mansardtak) og tekket med skifer. Bygningens fasade ble pusset opp i 2005–2007, og hele skolen ble innvendig renovert i 2014-2015 med ny ventilasjon. 

Ila skole var den største skolen som var bygget i Kristiania og en av Nord-Europas største da den var ny. Bygningen består av ca. 11.000 kvm oppvarmet areal. Den hadde 1465 elever på det meste, i 1917. Fra 1940 til 1944 ble bygningen brukt som innkvartering for tyske tropper og det siste krigsåret for evakuerte fra Finnmark. Elevene var i disse årene spredt til Sagene skole, menighetshus m.m.

I 2007 har skolen ca. 500 elever og et personale på ca. 60, hvorav ca. 45 med pedagogisk utdannelse. Ila barneskole (1. til 7. trinn) har pr. august 2021 568 elever og rundt 100 ansatte. Ila skoles skolekorps som ble stiftet i 1921 er fortsatt i drift. 

Ila skole ble brukt til å spille inn ungdomsserien Borgen skole i 1988-1991. Serien ble sendt på NRK.

Rektorer
 Kr. Andersen-Høntorp (1916-1929)
 E. Trætteberg (1929-1941)
 H. Borg (1945-1961)
 Guttorm R. Brekke (1961-1985)
 Berit Lund (1986-1993)
 Eva Baumann (1993-1998)
 Morten Hagen (1998-2000)
 Eva Baumann (2001-2007)
 Laila Arntzen (2007-2009)
 Rita Hellesjø Orderud (2009-2012)  
 Nina Solbakken (2012-2021)
 Arild Johnsen (2021-, fra Klemetsrud skole)

Referanser

Eksterne lenker
 Data og statistikk - MinOsloskole, Oslo kommune. Besøkt 5. februar 2018.
 Ila skoles hjemmeside
Ila skole. Digital murbyvandring. Murbyen Oslo. Besøkt 30. desember 2021.
 Ila skole 1922. Foto: A.B. Wilse. Fotografiet eies av Oslo bymuseum
 Verneplan for Osloskolene. Undervisningsbygg Oslo KF, 2011. VEDLEGG 1 – Katalog over skoler oppført i Oslo kommune før 1945, side 105-10 (besøkt 24. juni 2011)
 

Barne- og ungdomsskoler i Oslo
Skoler i bydel St. Hanshaugen
Utdanningsinstitusjoner etablert i 1916
Ila (Oslo)
Byggverk tegnet av Balthazar Lange
Bredo Berntsen
Kulturminner i bydel St. Hanshaugen
1916 i Norge
1900-tallet i Oslo